**Aflevering**

**Debatterende artikel – hvilken rolle har journalistik i dag?**

Skriv en debatterende artikel, hvor du undersøger, hvilken rolle journalistik har – eller kan have – i samfundet i dag.

I din artikel skal du diskutere og debattere emnet ved bl.a. at inddrage *Farvel til radioen, der ødelagde den gode stemning* og et eller flere af de synspunkter, der bliver udtrykt i *Den konstruktive journalistik* *er tiltrængt.*

I din undersøgelse skal du særligt fokusere på:

* At diskutere, hvilken rolle journalistik bør spille i forhold til samfundsmæssige emner, idet du bl.a. inddrager hovedsynspunkter og argumenter fra *Farvel til radioen, der ødelagde den gode stemning*.
* At underbygge dine synspunkter ved at inddrage konkrete eksempler på journalistik (fx konstruktiv journalistik og forskellige måder at bruge nyhedskriterierne på) samt forholde dig til andre synspunkter på emnet. Inddrag *Den konstruktive journalistik er tiltrængt*.
* At præsentere emnet gennem en fokuseret indledning og diskussion og forsøge at overbevise din læser gennem en stærk og velgennemtænkt argumentation med en afslutning, der markerer dit synspunkt.

Omfang af din artikel: tre-fire normalsider a 2400 enheder (antal anslag inklusive mellemrum).

**Asger Juhl: Farvel til radioen, der ødelagde den gode stemning**

Debatindlægget blev bragt i dagbladet Politiken 25. oktober 2019.

Asger Juhl er journalist og radiovært.

*Radio Loud bekender sig til såkaldt konstruktiv journalistik. Det kan lyde ufarligt, men dækker over konfliktskyhed og journalistisk dovenskab.*

I denne uge har folkevalgtes politiske beslutninger lukket et kritisk medie og erstattet det med et, som efter min vurdering har en mere tandløs og ukritisk profil. Belejligt for politikerne, træls for demokratiet.

I tirsdags huggede statens institutioner i skikkelse af Radio- og tv-nævnet Radio24syv af ved roden for i stedet at støtte en ny taleradio ved navn Radio Loud.

Her vil man se et nybrud i dansk journalistik. Kanalen bliver det første store danske medie, som bekender sig helt og fuldt til den såkaldte konstruktive journalistik, der fokuserer på løsninger frem for problemer.

Jeg er bekymret for, at det er et begreb, der dækker over en faglig dovenskab, hvor man undlader at debattere de svære emner for ikke at ødelægge den gode stemning.

Jeg har altid ment, at kritisk journalistik, kritiske interviews og ubehagelige afsløringer er den mest konstruktive form for journalistik. Ofte fremføres det, at konstruktiv journalistik skal debattere løsninger i stedet for problemer. Det lyder fint, men det er en falsk præmis, at den traditionelle journalistik ikke debatterer løsninger.

Som morgenvært gennem flere år på Radio24syv har langt de fleste af mine kritiske interviews handlet om mulige løsninger af samfundets problemer. Politikerne fremsætter en lov, som skal løse et problem.

Jeg og mine kolleger stiller nysgerrige og kritiske spørgsmål til lovens konsekvenser. Det er i mine øjne løsningsorienteret og konstruktiv journalistik, men også kritisk og pågående. Sådan må det være.

**Blå bog: Asger Juhl**

Født 1980.

Vært og redaktør på Radio24syv siden 2011. Tidligere journalist på DR og Ekstra Bladet.

Uddannet i afrikanske studier på Københavns Universitet og journalist fra Danmarks Journalisthøjskole.

**Der er brug for journalistik, som påpeger samfundets fejl og mangler**

I øvrigt er der også brug for journalistik, som påpeger samfundets fejl og mangler og ikke har fokus på løsninger. Se bare på Berlingskes afdækning af hvidvaskskandalerne i Danske Bank. Jeg takker Herren for, at de ikke havde en chef, som pålagde dem at lave løsningsorienteret journalistik. Nogle gange skal journalister bare muge ud.

Men jeg kæmper muligvis mod en uundgåelighed. Den konstruktive journalistik er blevet omfavnet i flere medier verden over, og herhjemme udklækker den tidligere DR-direktør Ulrik Haagerup konstruktive proselytter fra sit Constructive Institute på Aarhus Universitet hvert eneste år.

Det er en af disse nye proselytter, som skal lede Radio Louds nyhedsafdeling fra foråret 2020, når kanalen går i luften.

På Radio24syv arbejdede vi aldrig under den løsningsorienterede journalistiks banner. Vi anså det for vores opgave at frembringe det for lytterne, når noget i samfundet ikke fungerede godt nok. Og så gå kritisk til magthavernes løsninger på disse problemer.

Engang tog min chef på Radio24syv sin sko af til redaktionsmødet, og en lille sten trillede ud på bordet. Han pegede ophidset på den og sagde: "Det er os". Sådan er jargonen ofte, når journalister mødes. Lidt pinligt, det medgiver jeg gerne.

Mange medier i Danmark bedriver glimrende journalistik – Radio24syv er ikke den eneste knallert på havnen. Men vi er den mest kritiske radiostation og har produceret overraskende mange afsløringer gennem en meget kompetent gravergruppe og en sulten nyhedsredaktion.

Men sådan har det ikke været fra starten – det tager tid at udvikle kvalitet og få en retning.

Jeg var nederst i hierarkiet, da jeg startede på radioens nyhedsredaktion i 2011. Her trivedes de journalistiske idealer om at være den fjerde statsmagt og til enhver tid at tage en kugle for sandheden i bedste velgående. Der var dog en betydelig afstand mellem det sagte og det gjorte.

Jeg skulle møde halv fem og pløje morgenaviserne igennem for at finde nogen, jeg kunne vække for at få dem til at gentage, hvad de havde sagt til avisen. Vores journalistiske linje var i praksis at være TV 2 News på radio. Og vi fik kage, hvis vi var en time hurtigere end de andre medier med en fællesnyhed.

Det var latterligt. Vi var jo blevet sat på FM-båndet for at banke rust, gebis og mimrekort ud af P1. Sådan gik der nogle år, men langsomt drejede skibet.

Der kom et opgør om linjen både oppefra og nedefra, og efterhånden ændrede den journalistiske ambition sig. For eksempel blev lokomotivet Simon Andersen ansat som nyhedschef. Nu gjorde vi, som vi prædikede.

Vi lavede vores egne historier, vi stillede kritiske spørgsmål til magthaverne, tog lytterne alvorligt, lod os ikke affeje og alt det der. Vi tog chancer og havde det sjovt. Det føltes godt, men det var også svært at svømme i.

Her var Mads Brüggers og Mikael Bertelsens tilgang til ledelse afgørende. Der skulle være plads til at dumme sig. Det er min opfattelse, at de fleste chefer siger det samme, men næsten ingen efterlever det.

Så snart noget går galt, vil en chef lave noget om, så det ikke sker igen. Det smitter selvfølgelig af på medarbejderne, som straks vælter ud ad hoveddøren for at købe livremme og seler i metermål.

Her adskilte Radio24syv sig. Hos os måtte man vitterligt godt begå fejl. Det satte journalisterne fri, sådan at vi turde efterleve de slibrige skåltaler.

Jeg husker, hvordan jeg en eftermiddag i 2015 sammen med min medvært René Fredensborg ringede op til udenrigsminister Kristian Jensens spindoktor, Christopher Arzrouni. Det var live, og lytterne hørte telefonen ringe. 'Duuut, duuut, det er Christopher Arzrouni'. Intet var aftalt på forhånd.

Pointen var, at Kristian Jensen inden valget havde beskyldt socialdemokratiske ministre for at have to spindoktorer. Man burde højst have en, sagde Jensen til Politiken i 2011.

Fire år senere blev han selv minister og ansatte fluks to spindoktorer.

Hykleriet var himmelråbende, og vi havde i flere dage bedt om et interview med Kristian Jensen om netop det. Det kunne ikke lade sig gøre. Så i stedet for at finde os i et nej ringede vi spindoktoren op live under udsendelsen for at høre mere om Jensens kursskifte.

**Pointen er, at vi turde, og vi var ikke var bange for vores chefer**

Da vi præsenterede os og sagde, hvorfor vi ringede, blev Arzrouni tavs, men lagde ikke på. Vi lod ham hænge og hørte telefonens susen, mens vi talte historien igennem og jokede om det. Det var sjovt at lave og spændende at lytte til. Og så var det jo en kontroversiel og anderledes måde at fortælle en relevant historie på.

Gad vide, om vi ikke fik en klage, jeg husker det ikke.

Men pointen er, at vi turde, og vi var ikke bange for vores chefer. Hverdagen på Radio24syv var fyldt med sådanne oplevelser. Det var vores styrke, efter at vi havde bekæmpet vores børnesygdomme: Vi havde selvtillid.

Det var også vores svaghed. Vi red på kæpheste og var for meget. Vi blev ved for længe og kørte nogle gange vores kampagner og interviews for langt ud. Mange gad ikke høre på det og skruede væk.

Den, som nok var mest gal i roen, var en smørrebrødssvingende og vælgertræt politiker fra Dansk Folkeparti, som på et tidspunkt sagde til mig, da jeg ringede til ham efter en udsendelse, at han fortrød, at han havde fået Kystdirektoratet og ikke Radio24syv flyttet til Lemvig. Jeg havde lige lavet et interview med ham om en omfartsvej og ville høre, om han ville stille op igen dagen efter.

Sådanne oplevelser flugter meget godt med teorier om, at politikerne har lukket Radio24syv som hævn for de kritiske historier. De seneste dage har jeg set, at blandt andre professor Brinkmann, Naser Khader og Pelle Dragsted har skrevet nogenlunde det på Facebook.

Personligt aner jeg ikke, om der vitterligt er tale om decideret hævn.

I hvert fald er beslutningen taget. Staten har lukket Radio24syv. Den om det. Men selv om radioen ikke længere kan høres direkte, kan den høres indirekte, hver gang man åbner for P1.

Formålet med Radio24syv var nemlig også at give DR lidt konkurrence og ruske op i dansk taleradio.

Det mener jeg er lykkedes.

P1 er, så vidt jeg kan høre, holdt op med at lave docerende skolemesterjournalistik, som kanalen havde en tendens til.

Snart er der tre offentligt finansierede taleradioer i Danmark. Radio4 starter på fredag – jeg glæder mig meget til at lytte med. Radio Loud starter i april 2020 og vil fokusere på løsninger i stedet for problemer.

Jeg håber, at jeg tager fejl, når jeg mener, at det er et farligt fokus at have som medie. Jeg håber, at Radio Loud vil evne at balancere og stadig gå ud i stalden og skovle møg, selv om det stinker.

Asger Juhl: Farvel til radioen, der ødelagde den gode stemning. politiken.dk, 25. oktober 2019.

[Kurt Strand: Den konstruktive journalistik er tiltrængt | Kristeligt Dagblad (kristeligt-dagblad.dk)](https://www.kristeligt-dagblad.dk/mediekommentar/konstruktive-bud-paa-loesning-paa-laegemangel)